S-422/2006

Mál þetta, sem dómtekið var 26. júní sl., höfðaði sýslumaðurinn í Stykkishólmi með ákæru 28. desember 2006 á hendur ákærða, H-kk-þgf S-kk-þgf B-kk-þgf, kt. ..., sem skráður er óstaðsettur í hús í Reykjavík í þjóðskrá;

„fyrir umferðar- og fíkniefnalagabrot.

Ákærða er gefið að sök að hafa aðfaranótt sunnudagsins 1. október 2006 ekið Renault fólksbifreiðinni NX 725, undir áhrifum bannaðra ávana- og fíkniefna, frá Hellissandi að sæluhúsinu á Fróðárheiði þar sem bifreiðin hafnaði utan vegar og að hafa haft í vörslum sínum 0,83 grömm af tóbaksblönduðu hassi við handtöku skömmu síðar.

Í blóðsýni sem tekið var úr ákærða mældist amfetamín 170 ng/ml.

Telst þetta varða við 1. og 2. mgr. 45. gr. a, sbr. 1. mgr. 100. gr. umferðarlaga nr. 50/1987 og 2. sbr. 5. og 6. gr. laga um ávana- og fíkniefni nr. 65/1974 og 2. sbr. 14. gr. reglugerðar um ávana- og fíkniefni nr. 233/2001, sbr. fylgiskjal I með reglugerðinni.“

Ákæruvaldið krefst þess í málinu að ákærði verði dæmdur til refsingar og til sviptingar ökuréttar skv. 101. og 102. gr. umferðarlaga og til að sæta upptöku á haldlögðum fíkniefnum sbr. 6. mgr. 5. gr. nefndra laga um ávana- og fíkniefni og 2. mgr. 14. gr. reglugerðar nr. 233/2001.

I.

Í máli þessu hafa verið gefin út sex fyrirköll. Fimm þau fyrstu voru gefin út á tímabilinu frá 19. janúar til 21. maí 2007 og var lögreglu falin birting þeirra allra, sem og ákæru. Svo sem fram kemur í fyrirliggjandi upplýsingaskýrslum varð ekki úr birtingu fyrirkallanna þar sem lögreglu tókst ekki að hafa uppi á ákærða.

Í ljósi framangreinds og með heimild í 2. mgr. 20. gr. laga nr. 19/1991 um meðferð opinberra mála var ákæra ásamt fyrirkalli dagsettu 13. júní 2007 birt í Lögbirtingablaði 15. sama mánaðar. Í fyrirkallinu kom meðal annars fram að málið yrði þingfest 26. júní 2007.

Við þingfestingu málsins 26. júní sl. sótti ákærði ekki þing og var málið þá dómtekið að kröfu sækjanda á grundvelli 1. mgr. 126. gr. laga nr. 19/1991. Með vísan til þeirrar lagagreinar þykir mega jafna útivist ákærða til játningar hans enda fer sú niðurstaða ekki í bága við gögn málsins. Brot ákærða teljast því sönnuð og varða þau við tilgreind laga- og reglugerðarákvæði í ákæru.

II.

Samkvæmt vottorði sakaskrár ríkisins á ákærði talsverðan sakaferil að baki en á árunum 1983 til 2003 hlaut hann tólf refsidóma fyrir brot gegn almennum hegningarlögum, umferðarlögum og lögum um ávana- og fíkniefni. Þá gekkst hann 20. janúar 2006 undir sektargerð lögreglustjóra þess efnis að hann greiddi 75.000 króna sekt og sætti sviptingu ökuréttar í átta mánuði fyrir ölvunarakstur.

Refsing ákærða þykir að brotum hans virtum hæfilega ákveðin 170.000 króna sekt til ríkissjóðs og komi tólf daga fangelsi í stað sektarinnar verði hún eigi greidd innan fjögurra vikna frá birtingu dómsins.

Þá þykir rétt, svo sem krafist er í ákæru og með vísan til 101. gr. og 102. gr. umferðarlaga nr. 50/1987, að svipta ákærða ökurétti í tólf mánuði frá birtingu dóms þessa að telja.

Með vísan til niðurstöðu dómsins hér að framan, kröfugerðar ákæruvalds, gagna málsins og tilgreindra laga- og reglugerðarákvæða í ákæru ber að gera upptæk fíkniefni þau sem í dómsorði greinir.

Samkvæmt 1. mgr. 165. gr. laga nr. 19/1991 um meðferð opinberra mála skal dæma ákærða til greiðslu alls sakarkostnaðar. Með vísan til framlagðs sakarkostnaðaryfirlits og fylgigagna þess dæmist ákærði til að greiða 16.000 krónur vegna töku blóðsýnis og 118.320 krónur vegna blóðrannsóknar, eða samtals 134.320 krónur í sakarkostnað.

Dóm þennan kveður upp B-kk-nf B-kk-nf héraðsdómari.

D Ó M S O R Ð:

Ákærði, H-kk-nf S-kk-nf B-kk-nf, greiði 170.000 króna sekt til ríkissjóðs og komi tólf daga fangelsi í stað sektarinnar verði hún ekki greidd innan fjögurra vikna frá birtingu dómsins.

Ákærði er sviptur ökurétti í tólf mánuði frá birtingu dóms þessa að telja.

Ákærði sæti upptöku á 0,83 grömmum af tóbaksblönduðu hassi.

Ákærði greiði 134.320 krónur í sakarkostnað.

B-kk-nf B-kk-nf